সিন্ডিকেট দমনে কড়া হয়েছেন। এবার শিক্ষাপ্রতিষ্ঠানে শৃঙ্খলা প্রতিষ্ঠার ক্ষেত্রেও শক্ত হাতে রাশ ধরতে চায় রাজ্য সরকার। TMCP-র অনুষ্ঠানে মুখ্যমন্ত্রীর বার্তায় সেই মানসিকতা স্পষ্ট। স্কুল-কলেজে হাজিরা থেকে শান্তিপূর্ণ পথে ছাত্র সংসদ নির্বাচন, সবেতেই শৃঙ্খলার বাঁধন।
 ওয়েব ডেস্ক: সিন্ডিকেট দমনে কড়া হয়েছেন। এবার শিক্ষাপ্রতিষ্ঠানে শৃঙ্খলা প্রতিষ্ঠার ক্ষেত্রেও শক্ত হাতে রাশ ধরতে চায় রাজ্য সরকার। TMCP-র অনুষ্ঠানে মুখ্যমন্ত্রীর বার্তায় সেই মানসিকতা স্পষ্ট। স্কুল-কলেজে হাজিরা থেকে শান্তিপূর্ণ পথে ছাত্র সংসদ নির্বাচন, সবেতেই শৃঙ্খলার বাঁধন। আঠাশে অগস্ট টিএমসিপির প্রতিষ্ঠা দিবস। শুক্রবার সেই উপলক্ষ্যে মেয়ো রোডে আয়োজিত হয়েছিল জনসভা। ভিড়ে ঠাসা ছাত্রযুবদের সমাবেশ। আর সেখানেই কড়া বার্তা। শুরুটা দেখেই আন্দাজ করা গিয়েছিল, মূল বক্তা মঞ্চে উঠলে কী হতে পারে? মুখ্যমন্ত্রী মাইক্রোফোন হাতে নিতেই অনুমান সত্যি হল। মমতা সরকারের প্রথম জমানায় তৃণমূল ছাত্র পরিষদ সুনামের চেয়ে দুর্নাম কুড়িয়েছে বেশি। কখনও টাকার বিনিময়ে ছাত্র ভর্তির অভিযোগ, কখনও শিক্ষাঙ্গনে অশান্তি, বারবার নাম জড়িয়েছে TMCP-র। দ্বিতীয় ইনিংসে সতর্ক করলেন মুখ্যমন্ত্রী। ব্যক্তিগত আখের গোছানোর ধান্দায় তৃণমূল করা যাবে না। সিন্ডিকেট দুর্নীতিতে লাগাম পরাতে গিয়ে বারবার বলেছেন মুখ্যমন্ত্রী। জোর দিয়েছেন সততায়। সেই বার্তার প্রতিধ্বনি এবার ছাত্র যুবদের সমাবেশেও। মুখ্যমন্ত্রী বললেন, রাজনীতি খারাপ নয়। ভাল ছাত্রছাত্রীরাও রাজনীতিতে আসুন।